
                                                                                          PL-x  404/2008
RAPORT COMUN
asupra proiectului de Lege pentru modificarea şi completarea
 Legii nr.95/2006 privind reforma în domeniul sănătăţii 

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru sănătate şi familie au fost sesizate, spre dezbatere, în fond, cu proiectul de Lege pentru modificarea şi completarea Legii nr.95/2006 privind reforma în domeniul sănătăţii, trimis cu adresa nr. PL-x 404 din 8 septembrie 2008, înregistrată la Comisia juridică, de disciplină şi imunităţi sub nr.31/630 din                   19 iunie 2008.
Potrivit dispoziţiilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege, în şedinţa din 12 mai 2008.

Consiliul Legislativ a avizat favorabil propunerea iniţiativa legislativă, conform avizului nr.1708 din 11 decembrie 2007.

Guvernul, prin punctul de vedere transmis cu adresa nr. 871 din                  6 mai 2008, susţine adoptarea  proiectului de lege. Ministerului Sănătăţii, prin adresa nr.6514 din 31 ianuarie 2011, nu susţine adoptarea acestei iniţiative legislative .

Comisia pentru drepturile omului, culte şi problemele minorităţilor naţionale a avizat negativ proiectul de lege, conform avizului nr. 25/291 din               11 septembrie 2008.


          Iniţiativa legislativă supusă dezbaterii are ca obiect de reglementare modificarea Legii nr. 95/2006 privind reforma în domeniul sănătăţii, cu modificările şi completările ulterioare, în sensul introducerii noţiunii de „acord prezumat”şi, implicit, a simplificării procedurii de prelevare de organe, ţesuturi şi celule de la persoanele decedate.

În conformitate cu prevederilor art. 61 şi 63 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru sănătate şi familie au dezbătut iniţiativa legislativă în şedinţe separate.

Comisia pentru sănătate şi familie a transmis Comisiei juridice un raport preliminar în data de 18 iunie 2008, prin care propunea plenului Camerei Deputaţilor, spre dezbatere şi adoptare, proiectul de lege în forma adoptată de Senat.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, Comisia juridică a examinat iniţiativa legislativă în ziua de 8 decembrie 2008 şi a întocmit un raport preliminar pe care l-au transmis Comisiei pentru sănătate, prin care propunea plenului Camerei Deputaţilor, adoptarea proiectului de lege cu un amendament admis, care viza definiţia acordului prezumat.

Comisia pentru sănătate şi familie a reexaminat proiectul de lege susmenţionat în şedinţele din 26, 27, 28 şi 31 ianuarie 2011 şi a hotărât, cu unanimitate de voturi, să transmită Comisiei juridice un raport preliminar prin care să propună plenului Camerei Deputaţilor, respingerea proiectului de lege. 
La şedinţele Comisiei pentru sănătate au participat 16 deputaţi din totalul de 17 membri ai Comisiei.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice au reexaminat proiectul de lege în şedinţa din  8 februarie 2011 şi au constatat că, aşa cu reiese şi din raportul preliminar înaintat de Comisia pentru sănătate, iniţiativa legislativă nu se mai justifică pentru următoarele considerente:
· Proiectul de lege nu mai este în concordanţă cu modificările recente aduse Legii nr. 95/2006, la art. 331  alin. (2) lit. c), prin OUG 133/2010, în sensul în care, pe cardul naţional de asigurări de sănătate va fi înscris acceptul exprimat, în timpul vieţii, pentru prelevarea de organe, ţesuturi şi celule, după deces;
·  Mai mult decât atât, proiectul de lege contravine Directivei 2004/23/CE a Parlamentului European şi a Consiliului privind stabilirea standardelor de calitate şi securitate pentru donarea, obţinerea, controlul, prelucrarea, conservarea, stocarea şi distribuirea ţesuturilor şi a celulelor umane, în sensul încălcării dreptului cetăţeanului de a decide în timpul vieţii să devină donator şi să transmită această dorinţă familiei sau reprezentantului legal.
Din numărul total de 26 de membri ai Comisiei juridice, de disciplină şi imunităţi au participat la dezbateri 14 deputaţi.
În urma reexaminării iniţiativei legislative şi a opiniilor exprimate de către membrii celor două Comisii s-a hotărât, cu majoritate de voturi (2 voturi împotrivă), să se propună plenului Camerei Deputaţilor, respingerea proiectul de Lege pentru modificarea şi completarea Legii nr.95/2006 privind reforma în domeniul sănătăţii.

 În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                         PREŞEDINTE,                                              PREŞEDINTE,       
           Daniel BUDA                                               Rodica NASSAR
                           SECRETAR,                                               SECRETAR,

                     Gabriel ANDRONACHE                                 Ion BURNEI
     Şef serviciu

   Nicoleta Grecu
Consilier parlamentar

   Florin Danciu

